Folketing
1999-09-07

Jeg går ud fra, at de anlægsopgaver, der er på vejområdet, budgetteres ind i finanslovene for de år, hvor det er muligt for os at gennemføre dem i forhold til den konjunktur, vi har, og jeg tror, at det udgangspunkt, der er for Trafikministeriets budgettering på den samlede anlægsside, er afstemt med, hvad der er plads til i den økonomiske politik. Så var hr. Kofod-Svendsen i et tidligere indlæg inde på familiepolitikken, og det er korrekt, at der ikke var noget specielt afsnit om familiepolitik. Der var mange andre relevante områder, som der heller ikke var noget bestemt afsnit om, men der er ingen tvivl om, at familierne i Danmark har det bedre, end de havde, da regeringen tiltrådte. Flere daginstitutionspladser og flere i arbejde har været ganske væsentligt for, hvordan de enkelte familier har det. Og der er også - åbenbart i modsætning til, hvad hr. Kofod-Svendsen har opdaget - mange forskellige muligheder rundtomkring i landet for at få tilrettelagt et pasningsmønster for ens børn. Det er ikke kun institutionstilbud, der er.